Højesteret stadfæster landsrettens kendelse om, at udskrifter fra EncroChat ikke skal udgå af sagen
Ret: Højesteret (3. instans)
Faggruppe: Straffesag — Nævningesag
Sagsemner: Efterforskning og straffeproces;

Udskrifter fra netværket EncroChat kunne bruges som bevis i straffesag

Sag 23/2022

Kendelse afsagt den 11. januar 2023

Anklagemyndigheden

mod

Tiltalte 2, Tiltalte 3, og Tiltalte 6

Udskrifter fra det krypterede netværk EncroChat, der var tilvejebragt af de
franske myndigheder, kunne bruges som bevis i en straffesag om bl.a. drab

Under efterforskningen af en sag om bl.a. drab, drabsforsøg og våbenbesiddelse
havde politiet ved retsanmodning fået overdraget materiale fra netværket EncroChat,
der i foråret 2020 var blevet indhentet ved indgreb foretaget af fransk politi. I den
efterfølgende straffesag ønskede anklagemyndigheden at fremlægge udskrifter med
beskeder til og fra EncroChat-profiler, der efter anklagemyndighedens opfattelse i
den relevante periode var blevet brugt af nogle af de tiltalte i sagen. Flere af
forsvarerne protesterede herimod og påstod, at EncroChat-materialet skulle udgå af
sagen.

Højesteret fandt, at EncroChat-materialet ikke skulle udgå af straffesagen.   

Højesteret lagde herved vægt på, at de franske myndigheders indsamling af
oplysninger fra EncroChat ikke var sket som led i danske myndigheders
efterforskning eller på foranledning af danske myndigheder. Der skulle derfor ikke
foretages en bedømmelse af indsamlingen efter den danske retsplejelovs regler om
straffeprocessuelle indgreb.   

Baggrunden for de franske myndigheders indsamling af data fra EncroChat havde
været, at det havde vist sig, at EncroChat havde en meget høj andel af brugere knyttet
til alvorlig og organiseret kriminalitet. Anklagemyndigheden havde på baggrund af
retshjælpsanmodninger fået de franske myndigheders tilladelse til at anvende
udskrifterne fra EncroChat i straffesagen mod de kærende.   

På den baggrund fandt Højesteret, at udskrifterne fra EncroChat som udgangspunkt
kunne anvendes i straffesagen. Da der ikke forelå retssikkerhedsmæssige
betænkeligheder, der kunne begrunde en fravigelse af dette udgangspunkt, skulle
EncroChat-materialet ikke udgå af sagen.  Højesteret bemærkede herved, at der i
sagen indgik oplysninger om eventuelle fejlkilder og usikkerheder forbundet med
anvendelse af materiale fra EncroChat.   

Landsretten var kommet til samme resultat.